Bozorlarda ustunlik mavqeiga ega davlat ishtirokidagi korxonalar soni kamida 20 foizga qisqaradi

Harakatlar strategiyasini “Ilm-ma'rifat va raqamli iqtisodiyotni rivojlantirish yili”da amalga oshirishga oid davlat dasturi loyihasi e'lon qilindi.
2020 yil 1 aprelga qadar O‘zbekiston Respublikasi prezidenti qarori loyihasi ishlab chiqiladi. Loyihada:
davlat ishtirokidagi korxonalarni xatlovdan o‘tkazib, xususiy sektor va raqobat rivojlangan yo‘nalishlardagi korxonalarda davlat ishtirokini kamaytirish;
tovar va moliya bozorlarida ustunlik mavqeiga ega davlat ishtirokidagi korxonalar sonini kamida 20 foizga qisqartirish;
xususiy sektorni davlat organlari xo‘jalik funksiyasini bajaradigan sohalarga jalb qilish;
xususiylashtirish imkoni bo‘lmagan davlat korxonalari boshqaruviga professional menejyerlarni, xorijiy mutaxassislarni jalb qilish;
davlat organlari tomonidan ta'sis etilgan, raqobatga salbiy ta'sir ko‘rsatuvchi, davlat va tabiiy monopoliya sub'yektlari ishtirokidagi yirik xo‘jalik sub'yektlari bilan affillangan davlat unitar korxonalari sonini qisqartirish;
davlat ishtirokidagi korxonalarni tuzishda monopoliyaga qarshi kurashish organining oldindan roziligini olish mexanizmini joriy etish;
raqobat muhiti shakllangan, bazaviy tarmoq korxonalari bo‘lmagan korxonalardagi, jumladan donni qayta ishlash, alkogol mahsulotlari, qurilish materiallari ishlab chiqarish va boshqa tashkilotlarda davlat ulushlarini sotish va ularning yuqori turuvchi birlashmalarini tugatish;
“davlat unitar korxonasi” tashkiliy-huquqiy shaklini qonunchilikdan chiqarish bo‘yicha taklif tayyorlash;
davlat ishtirokidagi bazaviy va infratuzilmaviy korxonalarni isloh qilish, ular faoliyatiga moliyaviy hisobotning xalqaro standartlarini joriy etish, xalqaro auditdan o‘tkazish va xalqaro reyting olish;
Navoiy va Olmaliq tog‘-kon metallurgiya kombinatlari kabi yirik, yuqori daromad beradigan korxonalarni aksiyalashtirib, nazorat ulushini davlatda saqlab qolgan holda, aksiyalarning bir qismini sotuvga chiqarish;
2020 yilda xalqaro standartlar asosida moliyaviy hisobotlarni tuzish, zaxiralarni qayta hisoblash, korporativ oshkoralikni tatbiq etish ishlarni yakunlash;
neft-gaz sohasidagi davlat korxonalarini boshqarishga xorijiy ekspertlarni jalb qilib, ularning samaradorligini oshirish va xarajatlarini optimallashtirish, qarz miqdorini kamaytirishga erishish;
2020 yilda kamida 20 ta aksiyadorlik jamiyatlari aksiyalarini birlamchi va ikkilamchi ommaviy joylashtirish (IPO/SPO) orqali sotish;
davlat ulushi bo‘lgan aksiyadorlik jamiyatlari va boshqa xo‘jalik yurituvchi sub'yektlar faoliyati samaradorligini baholash tizimini ular sonini qisqartirish nuqtai nazaridan qayta ko‘rib chiqish nazarda tutiladi.
Ijro uchun mas'ullar - Vazirlar Mahkamasi, Davlat aktivlarini boshqarish agentligi, Monopoliyaga qarshi kurashish qo‘mitasi, Moliya vazirligi, Iqtisodiyot va sanoat vazirligi, Energetika vazirligi, Savdo-sanoat palatasi.